

**Formandens beretning i 2016**

**2015**

Grønlandsvejens Netværk har i skrivende stund eksisteret i næsten halvandet år, og er Vejles første by-lokalråd.
I modsætning til de små lokalsamfund rundt om Vejle har vi ikke haft et eksisterende fællesskab at bygge videre på, så vi skulle starte helt forfra.
Det har selvfølgelig givet en række udfordringer, dels med opbygningen af en effektiv organisation dels med et velfungerende kommunikationssystem.

**Udarbejdelse af Masterplan**

I 2015 besluttede vi derfor at lave en Masterplan for netværket. Vi følte en overgang, at vi var et problemløsningsudvalg, hvilket der selvfølgelig også skal være plads til, det vigtigste var dog at igangsætte projekter, som var til gavn for alle beboere i området, og som kunne øge interessen for vores arbejde.

Vores udfordring er ikke at tiltrække beboere og virksomheder til området, men at gøre området attraktivt for beboerne, samt forsøge at nedbryde nogle af skellene mellem Løget og villaområderne.

Vi valgte derfor at omsætte teorien fra Jeanette Lunds kursus til praksis. Vi fik listet og prioriteret en række opgaver og aktiviteter, og i efteråret havde vi 2 arbejdsgrupper i gang med hver sin hovedgruppering, Sociale relationer og Naturen.

Samtidig fik vi lavet en SWOT analyse, som gav et godt billede af vores formåen, og de udfordringer vi havde. For at gøre processen lidt nemmere, valgte vi at lade hvert bestyrelsesmedlem lave sit input til analysen hjemme. Herefter mødtes vi for at bearbejde og rubricere de mange input, hvilket viste sig at være en god og fleksibel arbejdsmetode.

Med SWOT analysen i baghovedet kunne vi herefter begynde at fastsætte hvilke aktiviteter, vi ville starte med. Der kan her bl.a. nævnes:

1. Genindvielse af Kløverstierne på Søndermarken
2. Opstart af motionsaktiviteter
3. Etablering af et lege- og aktivitetsområde
4. Samarbejde med virksomheder og institutioner
5. Genbrugsmarked for området
6. Trygheds- og tyveriprojekt

**Yderligere beskrivelse af de enkelte aktiviteter.**

Ad 1 og 2.
Kløverstierne blev officielt indviet i 2014, men projektet var dengang ikke helt færdigt og der manglede bl.a. rutebeskrivelser. Vi er derfor i samarbejde med Vejle Kommune i gang med at planlægge en event, som skal gennemføres Grundlovsdag.
Indvielsen den 5. juni vil blive efterfulgt af aktiviteter på de 3 mindste ruter.

* Vandretur med naturguide på den korteste rute.
* Motionsløb med guider på 5 km ruten.
* Mountainbike tur på den halvlange rute, ligeledes med guider

De 3 ture vil blive afsluttet med lidt lækkert fra grillen til de trætte deltagere.

Ad 3.
Vi er overbevist om, at vejen til en nedbrydning af skellene mellem Løget og villaområderne går via områdets børn og unge. Vi har derfor leget med tanken om en kombination af ”Striben” og Mariapladsen, beliggende så den er synlig fra Grønlandsvej. Ideen er videresendt til beslutningstagerne i forbindelse med Ny Infrastruktur i AAB

Ad 4.

For at etablere et godt samarbejde mellem Grønlandsvejens Netværk og de i området beliggende virksomheder / institutioner, arbejder vi på en række Åbent-hus arrangementer for disse. Det giver beboerne en mulighed for at se, hvad der foregår i lokalområdet. Samtidig kunne det måske åbne for nogle jobmuligheder til gavn for både beboere og virksomheder.

Ad 5.
Som en service for områdets beboere forsøger vi at etablere et genbrugsmarked. Planerne er, at det skal være en kombination af et permanent Facebook-marked og et par årlige fysiske markeder (Bagagerumsmarked).

Ad 6.
På grund af mange indbrud i villaområderne fik vi koblet et Trygheds- og indbrudsprojekt på listen over aktiviteter.
Projektet blev startede den 30. marts i tæt samarbejde med Sydøstjyllands Politi og en lokal låsesmed med et orienteringsmøde for alle områdets beboere. Næste trin er, at låsesmeden gennemfører et gratis og uforpligtende besøg hos de beboere, der måtte ønske det.
Herefter er det op til enkelte grundejere at etablere at etablere grupper med Nabohjælp.

Af yderligere aktiviteter kan nævnes:

* Trappen fra Sandnæsvej ned til søen er blevet renoveret.
* Vi har indsamlet forslag til navngivning af de 5 søer i Mølholmsdalen.
* Vi har foranlediget, at AAB arbejder på en hundetumleplads.
* De nedlagte fodgængerovergange på Grønlandsvej vil blive genetableret i år.

**Fremtiden.**Vi ved godt, at vi ikke kan skabe et sammenhold blandt beboerne som i de mindre landsbymiljøer. Vi håber dog på, at gode aktiviteter kan få os til at rykke lidt tættere sammen og få lidt flere af vores beboere til at interessere sig for fællesskabet.

I den forbindelse er det vigtigt, at vi kan nå rundt til alle beboerne i området, så jeg vil opfordre den kommende bestyrelse til at arbejde for et e-mail netværk i den kommende periode.

Vi har stor hjælp fra AAB, som sender flyers rundt med LøgetByNyt, men det er desværre ikke helt så effektivt, som vi kunne ønske.

Vi vil gerne vise, at et lokalråd i bymæssige områder har sin berettigelse og kan gøre en forskel.

Poul H Kragh